मैं पीजीआई पहुंची। स्कूटर पार्किंग में लगाया। जैसे ही इमरजेंसी के सामने पहुंची तो वहां हाहाकार मचा हुआ था, रोना-चिल्लाना..उधर जले हुए लोग स्ट्रेचर पर अंदर लाए जा रहे थे..परिजन उन्हें देखने के लिए एक दूसरे पर चढ़े जा रहे थे कि कहीं मेरा बेटा तो नहीं, मेरा दामाद तो नहीं, मेरा भाई तो नहीं…। पीजीआई इमरजेंसी में हमेशा आम दिनों में भी अंदर जाना बहुत मुश्किल है। गेट पर कड़ा पहरा रहता है। लेकिन रिपोर्टरों के भी अपने सौ जुगाड़ होते हैं। भीड़ को चीरती हुई मैं अंदर चली गई। अंदर इमरजेंसी में सफेद-सफेद पाउडर सा शरीर पर चिपकाए हर जगह जले हुए लोग पड़े कराह रहे थे। मैंने एक राउंड लगाया और घबराहट के मारे कुछ देर के लिए बाहर आ गई। फिर दोबारा अंदर गई ताज़ा आंकड़े लिए, कुछ हालात देखे, फिर बाहर आई। अंदर से जब भी बाहर आती तो भीड़ का रेला मेरी ओर आ जाता, अपनों की हालत की जानकारी लेने के लिए।